Offentliggørelse af en ansøgning om en EU-ændring af produktspecifikationen for en betegnelse i vinsektoren i henhold til artikel 97, stk. 3, i Europa-Parlamentets og Rådets forordning (EU) nr. 1308/2013

(2021/C 83/09)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1) senest to måneder efter datoen for offentliggørelsen.

ANSØGNING OM EN EU-ÆNDRING AF PRODUKTSPECIFIKATIONEN

»RECAȘ«

PDO-RO-A0027-AM01

Ansøgningsdato: 9.4.2019

1. Ansøger og legitim interesse

Erhvervssammenslutningen Asociația Profesională Vie Vin Recaș Timiș (AVV Recaș)

2. Afsnit i produktspecifikationen, som berøres af ændringen

☐ Produktets betegnelse

☒ Vinavlsproduktets kategori

☒ Tilknytning

☐ Restriktioner for afsætningen

3. Beskrivelse af og begrundelse for ændringen

3.1. Medtagelse af en ny kategori af mousserende kvalitetsvin

Beskrivelse og begrundelse

Der er indført en ny kategori af mousserende kvalitetsvin.

Afsnit I produktspecifikationen og punkt 1.3 i enhedsdokumentet er ændret i overensstemmelse hermed.

Man har i de senere år overvåget fremstillingen af mousserende vin ud fra basisvine med det formål at producere mousserende kvalitetsvin af druer dyrket i Recașområdet. Kvalitetscertificeringsudvalgene for vine med oprindelsesbetegnelse har foretaget en lang række vurderinger under hensyntagen til, at basisvine fremstillet i dette område har egenskaber, som svarer til egenskaberne hos de stille vine, der fremstilles i dette område af druer med oprindelse i Recașområdet, og besidder dette områdes kvalitetskendetegn.

Da den traditionelle metode til fremstilling af mousserende kvalitetsvin blev indført på nationalt plan, blev de kun fremstillet lejlighedsvist i Recașområdet. Eftersom de druesorter, der blev anvendt til fremstilling af mousserende kvalitetsvin, ikke tidligere var blevet dyrket i Recaș, begyndte plantningen først på dette tidspunkt, og det var først med 2011-høsten, at man foretog den første vurdering med henblik på at certificere en basisvin til mousserende kvalitetsvin.

Derefter fulgte en periode, hvor vingårdene fik ny teknologi i form af moderne udstyr. For at kunne fremstille denne produkttype — og som reaktion på markedets efterspørgsel efter den — er den traditionelle metode til fremstilling af mousserende kvalitetsvin nu blevet en realitet.

I overvågningsperioden har mousserende vine fremstillet i området med oprindelsesbetegnelsen »Recaș« ud fra basisvine produceret af druer dyrket i dette område vundet priser i nationale og internationale konkurrencer (Concours Mondial i Bruxelles i 2012, 2013 og 2014, sølvmedalje for Bendis Brut Rose 2011, Bendis 2012 og Bendis Brut Rose 2013, Effervescens du Monde i 2013, Frankrig, sølvmedalje for Bendis Brut 2012 og ved den internationale vinsmagningskonkurrence for sommervine i 2012 i Mainz, Tyskland, for Bendis 2011, der fik tildelt tre stjerner). Dette bekræftede deres kvalitet og understregede anbefalingen om at tilføje dem til produktspecifikationen.

Med indførelsen af nye kategorier af mousserende kvalitetsvin med den beskyttede oprindelsesbetegnelse »Recaș«, der har frugtagtige egenskaber og navnlig syrlighed og en let friskhed, udnytter man til fulde Recașområdets jordbunds- og klimamæssige potentiale og henleder forbrugerens opmærksomhed på de kvaliteter, der er forbundet med råvaren fra det geografiske område Recaș med det særlige klimafodaftryk, som adskiller det fra Rumæniens øvrige vindyrkningsområder.

Druesorterne til vinfremstilling omfatter Fetească Regală, Mustoasă de Măderat og Chardonnay. Pinot Gris, Traminer Roz, Pinot Noir, Burgund Mare, Cadarcă, Syrah og Fetească Neagră anvendes til fremstilling af mousserende kvalitetsvin.

3.2. Medtagelse af de analytiske kendetegn for en ny vinkategori (mousserende kvalitetsvin)

Beskrivelse og begrundelse

Produktspecifikationen er blevet suppleret med de analytiske kendetegn for mousserende kvalitetsvin med henblik på at beskrive disse parametre for den nyindførte kategori.

Afsnit XI, litra a), i produktspecifikationen og punkt 1.4 i enhedsdokumentet er ændret som følge heraf.

3.3. Angivelse af de organoleptiske kendetegn for en ny vinkategori (mousserende kvalitetsvin)

Beskrivelse og begrundelse

Efter medtagelsen af mousserende kvalitetsvin er de organoleptiske kendetegn (med hensyn til udseende, aroma og smag) for mousserende kvalitetsvin blevet tilføjet, da det er nødvendigt at beskrive dem, når der tilføjes en ny vinkategori.

Afsnit XI, litra b), i produktspecifikationen og punkt 1.4 i enhedsdokumentet er ændret som følge heraf.

3.4. Ændring af vinudbyttet gennem en forøgelse af det maksimale udbytte

Beskrivelse og begrundelse

Vindyrkningsproduktiviteten er blevet øget for de tilladte sorter, der dyrkes i det område, hvor der fremstilles stille vine og mousserende kvalitetsvine, med henblik på en tilpasning til de produktionsmetoder, der gør det muligt at fremstille mousserende vine af høj kvalitet.

Afsnit V og VI i produktspecifikationen og punkt 1.5.2 i enhedsdokumentet er ændret som følge heraf.

Ændringen skyldes en ændring i beplantningstætheden på områdets vinmarker, hvor man med tiden er gået fra en lavere til en højere beplantningstæthed som følge af gennemførelsen af genplantnings- og omstruktureringsprogrammer såvel som arbejdet i forbindelse med denne proces for at indføre fuld mekanisering.

Ved fremstillingen af vine med den beskyttede oprindelsesbetegnelse »Recaș« i det afgrænsede område blev der anvendt vinmarker med en lav beplantningstæthed pr. hektar på grund af de større beplantningsafstande (2 222-2 778 planter pr. hektar) og gamle kloner med et lavt drueudbytte- og druekvalitetspotentiale. Siden 2007 er mange af områdets vinmarker dog blevet beplantet med en nyskaleret plantetæthed for at sikre fuld mekanisering, samtidig med at der gøres brug af sorter med en tilstrækkelig livskraft til at sikre et højere frugtudbytte og fastholde et kvalitetsniveau, der er i overensstemmelse med den beskyttede oprindelsesbetegnelse.

Med henblik på at fremme en stigning i udbyttet blev gennemsnitsudbyttet for hele Recașområdet overvåget i forskellige perioder på fem og tre på hinanden følgende år, alt afhængigt af de særlige kendetegn ved de tilladte sorter til dyrkning, for nøjagtigt at identificere, hvad der kunne være det mest hensigtsmæssige maksimale produktivitetsniveau til at opnå kvaliteten af de vine, der er omfattet af den beskyttede oprindelsesbetegnelse »Recaș« (BOB).

De plantede sorter er generelt hjemmehørende sorter, men der var også kloner, som er langt mere værdifulde end standardsorterne, hvis potentiale kommer til udtryk i de vine, der fremstilles ved hjælp af moderne teknologier.

Det er navnlig sorterne Mustoasă de Măderat, Syrah og Alicante Bouschet, som giver et højere udbytte, hvilket skyldes klasernes størrelse og saftindholdet i druernes frugtkød.

3.5. Tilføjelser til de specifikke fremgangsmåder, der anvendes til at fremstille en ny vinkategori (mousserende kvalitetsvin)

Beskrivelse og begrundelse

Produktspecifikationen er blevet suppleret med de specifikke fremgangsmåder, der anvendes til at fremstille en ny kategori af mousserende kvalitetsvin, eftersom denne nye produktkategori er blevet tilføjet.

Afsnit IX i produktspecifikationen og punkt 1.5.1 i enhedsdokumentet er ændret.

3.6. Medtagelse i mærkningen af visse fakultative angivelser vedrørende den specifikke teknologi, der anvendes til fremstilling af den nyindførte vinkategori (mousserende kvalitetsvin)

Beskrivelse og begrundelse

Produktspecifikationen (mærkningsbetingelserne) er blevet suppleret for den nye vinkategori (mousserende kvalitetsvin) ved hjælp af en fakultativ angivelse af de specifikke teknologier, der anvendes til fremstilling af denne vinkategori, eftersom de har indflydelse på forbrugernes opfattelse af mousserende Recașvin, idet de leder tankerne hen på den beskyttede oprindelsesbetegnelses omdømme.

Afsnit XII produktspecifikationen og punkt 1.9 i enhedsdokumentet er ændret i overensstemmelse hermed.

3.7. Medtagelse af nye druesorter, der er godkendt til stille vine

Beskrivelse og begrundelse

Nye druesorter, der er godkendt til stille vine, er føjet til listen over de primære druesorter.

Afsnit IV i produktspecifikationen og punkt 1.7 i enhedsdokumentet er ændret som følge heraf.

Ændringen er nødvendig for at udnytte sorternes aromatiske potentiale, bevare omdømmet og diversificere sortsudvalget for den beskyttede oprindelsesbetegnelse »Recaș«, både for stille vine og for mousserende kvalitetsvine. Disse sorter findes på vinmarker, der er omfattet af omstillings- og omstruktureringsprogrammet for vinmarker.

De nyindførte sorter blev valgt efter en omhyggelig undersøgelse af det rumænske marked, som er begyndt at udvikle og udvide en niche for hjemmehørende sorter og for sorter med mindre tannin og mere frugtagtige egenskaber. Diversificeringen af sorterne giver en bredere udtryksvifte, når det gælder den aromatiske kompleksitet, ekspressivitet og originalitet i kvaliteten af stille og mousserende Recașvine, sådan som det er angivet for de stille vine, der er blevet fremstillet i denne vindyrkningsregion som minimum siden 1318.

Mens rumænske sorter som Fetească Albă, Tămâioasă Românească og Negru de Drăgășani fremhæver Recașvinenes terroir, understreger sorterne Viognier og Traminer Roz således kompleksiteten i de primære aromaer af blomster, grønne frugter og stenfrugter (abrikoser og hvide ferskner), som er typiske for Recașvinene, og giver sorten Alicante Bouschet den rolle at fremhæve den intense farve i rødvinene, som er i særklasse. Ved at medtage sorten Cabernet Franc — som giver fine og komplekse vine – i drueblandingen fortsætter man bestræbelserne på at udnytte de særlige forhold i Rumæniens vestlige vindyrkningsområde bedst muligt.

3.8. Angivelse af de teknologiske fremgangsmåder, der anvendes til at fremstille en ny vinkategori (mousserende kvalitetsvin)

Beskrivelse og begrundelse

Produktspecifikationen er blevet suppleret med information om de specifikke teknologier, der anvendes til at fremstille en ny kategori af mousserende kvalitetsvin, eftersom denne nye produktkategori er blevet tilføjet.

Kapitel IX i produktspecifikationen er ændret, mens enhedsdokumentet forbliver uændret.

3.9. Angivelse af tilknytningen til det geografiske område for den nye vinkategori (mousserende kvalitetsvin)

Beskrivelse og begrundelse

For at sikre overholdelse af lovgivningen om indførelse af en ny vinkategori (mousserende kvalitetsvin) suppleres produktspecifikationen, således at tilknytningen til det geografiske område, der er fastsat i lovgivningen, beskrives tilstrækkeligt detaljeret, også for kategorien mousserende kvalitetsvin.

Afsnit II i produktspecifikationen og punkt 1.8 i enhedsdokumentet er ændret som følge heraf.

ENHEDSDOKUMENT

1. Produktets betegnelse

RECAȘ

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

5. Mousserende kvalitetsvin

4. Beskrivelse af vinen/vinene

Analytiske og organoleptiske kendetegn — hvidvine

Muscat Ottonel: strågul, grønlig gul. Typisk muscatsmag med en rund karakter og let fløjlsagtige strejf.

Sauvignon: grønlig gul, delikat aroma af vinblomster og hyldeblomst. Frugtagtig og behagelig smag med en lang eftersmag.

Pinot Gris: citrongul, duft af markblomster. Fyldig, intens, karakterfuld og med et diskret strejf af krydderier.

Fetească Regală: citrongul, delikat og frisk aroma af markblomster. Frugtagtig, velafrundet smag.

Rieslingsorter (Riesling de Rhin, Riesling Italian): lysegul med et grønligt iriserende skær, let og behagelig aroma af modnende druer. Livlig, frugtagtig og med personlighed, afbalanceret og behagelig eftersmag.

Mustoasă de Măderat: grønlig gul, gennemskinnelig, frugtagtig, med en særlig og diskret aroma af grønne æbler, blid. Tilstrækkeligt syrlig og afbalanceret.

Chardonnay: gyldengul, karakteristisk akaciearoma og med en frisk smør- og honningsmag, når den er lagret en smule. Fed, rund og fløjlsagtig.

Fetească Albă: strågul, grønlig og med en duft af delvist åbne vinblomster. harmonisk og med en naturlig finhed, der er typisk for syreindholdet, som skyldes det lavtliggende dalområde, hvor den dyrkes.

Tămâioasă Românească: gyldengul og grønlig med en særlig duft af myrra og røgelse, noter af akacie- og lindeblomstbikage, som også optræder i eftersmagen.

Traminer Roz: særlig aroma af rosenblade fra damascenerroser og åbne lindeblomster. Fyldig smag.

Viognier: grønlig gul, hvor jordens mineralindhold kommer til udtryk. Blomsternoter af jasmin og noter af modnende abrikoser. Let krydret smag, frugtagtig.

Generelle analytiske kendetegn Maksimalt totalt alkoholindhold (% vol.) 15,00 Minimalt virkeligt alkoholindhold (% vol.) 11,00 Minimalt totalt syreindhold 3,5 g/l udtrykt i vinsyre Maksimalt indhold af flygtig syre (meq/l) 18 Maksimalt totalt svovldioxidindhold (mg/l) 250

Analytiske og organoleptiske kendetegn — rødvine

Cabernet Sauvignon: lillarød til murstensrød med alderen og med aroma af chili, eukalyptus, sorte rosiner og blåbær. Urteagtig med en let snerpende karakter, fadlagret og med lette strejf af vanilje.

Merlot: rubinrød og med aroma af blomme, solbær og hindbær, en let snerpende karakter og fløjlsagtighed og med alderen en tiltalende bouquet med noter af mynte og kaffe.

Pinot Noir: brunrød og med aroma af kirsebær, hindbær og jordbær. Får med alderen en aroma af rosiner, hø og sort peber.

Fetească Neagră: granatrød med noter af grøn peber. Får med alderen en aroma af solbær og svesker, og modningen tilfører harmoni og en tydelig bouquet.

Burgund Mare: mørkerød og med aroma af modne skovfrugter som ribs, brombær og blåbær, afbalancerede, langvarige og snerpende tanniner.

Cadarcă: aroma af modne skovfrugter som ribs, tranebær og brombær. Fløjlsagtig. Mere tørre betingelser giver vine med smag af kryddernellike.

Syrah: kraftig rød, peberaroma, sort kirsebær, let krydret, en afsluttende smag af søde, krydrede noter.

Novac: intens rubinrød, murstensrød ved modenhed, bouquet af blåbær, krydret nellikearoma, velintegrerede tanniner og et fint syreindhold.

Negru de Drăgăşani: mørkerød, sort kirsebæraroma, modne blåbær, fløjlsagtig smag ved modning, velintegreret syrlighed og vedvarende eftersmag.

Alicante Bouschet: tilhører sorten Tienturier, der er rig på antocyaniner. Neutrale vine med en meget intens farve.

Cabernet Franc: rubinrød, markante aromaer af overmodne skovfrugter, plante- og urteagtig, kraftig, navnlig i regionen for den beskyttede oprindelsesbetegnelse »Recaș«.

Generelle analytiske kendetegn Maksimalt totalt alkoholindhold (% vol.) 15,00 Minimalt virkeligt alkoholindhold (% vol.) 11,00 Minimalt totalt syreindhold 3,5 g/l udtrykt i vinsyre Maksimalt indhold af flygtig syre (meq/l) 20 Maksimalt totalt svovldioxidindhold (mg/l) 200

Analytiske og organoleptiske kendetegn — mousserende kvalitetsvin

De mousserende kvalitetsvine kendetegnes ved deres finhed, friskhed, naturlighed, gæringsaromaer med strejf af blomster, honning, let tørret hø og autolyserede noter, der leder tankerne hen på varmt brød.

— Udseende: grøngul til lysegul, grøngul til strågul, klar med vedvarende skum for hvide og røde mousserende vine af varierende intensitet og klar med fint og langvarigt skum for mousserende rosévine.

— Næse: frisk, fin og blomsteragtig for mange af hvidvinene.

— Smag: syrlig, fin, elegant, blomsteragtig, autolyseret duft og smag (kiks, ristet brød).

De vindruesorter, der anvendes til fremstilling af mousserende kvalitetsvin med den beskyttede oprindelsesbetegnelse »Recaș« (Fetească Regală, Mustoasă de Măderat, Chardonnay, Pinot Gris, Traminer Roz, Pinot Noir, Burgund Mare, Cadarcă, Syrah og Fetească Neagră), er kendetegnet ved at være fyldige. Den særlige finhed giver dem styrke og krop, og de har både den specifikke finhed og den frugtagtige og fløjlsagtige karakter, som navnlig stammer fra sorten Chardonnay, og den syrlighed og friskhed, som mousserende vine skal have (navnlig Mustoasă de Măderat).

Overtrykket i den mousserende kvalitetsvin er mindst 3,5 bar ved 20 °C.

Generelle analytiske kendetegn Maksimalt totalt alkoholindhold (% vol.) 12,50 Minimalt virkeligt alkoholindhold (% vol.) 11,00 Minimalt totalt syreindhold 3,5 g/l udtrykt i vinsyre Maksimalt indhold af flygtig syre (meq/l) 15,00 Maksimalt totalt svovldioxidindhold (mg/l) 150

5. Vinfremstillingsmetoder

a) Særlige ønologiske fremgangsmåder

Særlige fremgangsmåder for mousserende kvalitetsvin

Særlig ønologisk fremgangsmåde

Mousserende kvalitetsvin skal fremstilles ved hjælp af eftergæring i autoklaver eller flasker alt afhængigt af den anvendte teknik.

Ved fremstilling af mousserende kvalitetsvin med betegnelsen Recaș skal både den basisvin, der anvendes til fremstilling af mousserende kvalitetsvin, og det færdige produkt fremstilles i det afgrænsede område.

Såfremt de mousserende kvalitetsvine med den beskyttede oprindelsesbetegnelse Recaș er rosévine, må de udelukkende fremstilles af sorte eller røde druesorter og ved udblødning af frugten. I dette dokument kan rosévine også betragtes som vine, der er fremstillet af sorterne Pinot Gris og Traminer Roz, hvis frugten udblødes lige så længe, som det er nødvendigt for at udtrække farven fra disse to let farvede sorter. Hvidvin kan også fremstilles ved vinificering af sorte eller røde druer.

b) Maksimale udbytter

Cabernet Sauvignon, Cabernet Franc, Fetească Neagră, Pinot Noir

13 000 kilogram druer pr. hektar

Chardonnay, Muscat Ottonel, Pinot Gris, Riesling Italian, Tămâioasă Românească, Traminer Roz

13 000 kilogram druer pr. hektar

Cadarcă, Merlot, Riesling de Rhin, Sauvignon, Viognier, Negru de Drăgășani

14 000 kilogram druer pr. hektar

Burgund Mare, Fetească Regală, Fetească Albă, Novac

15 000 kilogram druer pr. hektar

— med et udbytte, som hænger sammen med klasernes størrelse og saftindholdet i druernes frugtkød for Mustoasă de Măderat, Syrah og Alicante Bouschet

16 000 kilogram druer pr. hektar

Cabernet Sauvignon, Cabernet Franc, Fetească Neagră, Pinot Noir

97,50 hektoliter pr. hektar

Chardonnay, Muscat Ottonel, Pinot Gris, Riesling Italian, Tămâioasă Românească, Traminer Roz

97,50 hektoliter pr. hektar

Cadarcă, Merlot, Riesling de Rhin, Sauvignon, Viognier, Negru de Drăgășani

105,00 hektoliter pr. hektar

Burgund Mare, Fetească Regală, Fetească Albă, Novac

112,50 hektoliter pr. hektar

— med et udbytte, som hænger sammen med klasernes størrelse og saftindholdet i druernes frugtkød for Mustoasă de Măderat, Syrah og Alicante Bouschet

120,00 hektoliter pr. hektar

6. Afgrænset geografisk område

Det afgrænsede område til fremstilling af vine med den beskyttede oprindelsesbetegnelse »Recaș« ligger i følgende områder i amtet Timiș:

— byen Recaș og landsbyerne Izvin, Herneacova og Petrovaselo.

7. Druesort(er)

Alicante Bouschet N — Alicante Henri Bouschet

Burgund Mare R — Grosser Burgunder, Grossburgunder, Blaufrankisch, Kekfrankos, Frankovka, Limberger

Cabernet Franc N

Cabernet Sauvignon N — Petit Vidure, Bourdeos tinto

Cadarcă R — Schwarzer Kadarka, Rubinroter Kadarka, Lugojană, Gâmză, Fekete budai

Chardonnay W — Gentil Blanc, Pinot Blanc Chardonnay

Fetească Albă B — Păsărească Albă, Poama Fetei, Mädchentraube, Leanyka, Leanka

Fetească Neagră N — Schwarze Mädchentraube, Poama Fetei Neagră, Păsărească Neagră, Coada Rândunicii

Fetească Regală B — Königliche Mädchentraube, Königsast, Kiralyleanka, Dănășană, Galbenă de Ardeal

Merlot N — Bigney Rouge

Muscat Ottonel B — Muscat Ottonel Blanc

Mustoasă de Măderat B — Lampau, Lampor, Mustafer, Mustos Feher, Straftraube

Negru de Drăgăşani N

Novac N

Pinot Gris G — Affumé, Grau Burgunder, Grauburgunder, Grauer Mönch, Pinot Cendré, Pinot Grigio, Ruländer

Pinot Noir N — Blauer Spätburgunder, Burgund mic, Burgunder roter, Klăvner Morillon Noir

Pinot Noir N — Spätburgunder, Pinot nero

Riesling de Rhin B — Weisser Riesling, White Riesling

Riesling Italian B — Olasz Riesling, Olaszriesling, Welschriesling

Sauvignon B — Sauvignon verde

Syrah N — Shiraz, Petit Syrah

Traminer Rose Rs — Rosetraminer, Savagnin Rose, Gewürztraminer

Tămâioasă Românească W — Busuioacă de Moldova, Muscat Blanc à petit grains

Tămâioasă Românească B — Rumänische Weihrauchtraube, Tamianka

Viognier B — Bergeron, Barbin, Rebolot, Greffou, Picotin Blanc, Vionnier

Viognier B — Petit Vionnier, Viogne, Galopine, Vugava bijela

8. Tilknytning til det geografiske område

Oplysninger om det geografiske område

Naturlige faktorer

Banato-Crișană-sletten er den vestlige fortsættelse af Zarandbjergenes forbjerge og går til udkanten af den store pannoniske slette. Forskellene i de biologiske og pedoklimatiske forhold skaber to underenheder: højsletten (bakkerne) og lavsletten.

Det afgrænsede område for den beskyttede oprindelsesbetegnelse »Recaș« ligger hovedsagelig på højsletten i bakkeområdet, og ca. 18 % af det afgrænsede område for den beskyttede oprindelsesbetegnelse ligger i de højere forbjerge, som er opdelt af et net af dale, der fungerer som overgang mellem forbjergene og lavsletten.

Den samlede stråling (som omfatter direkte stråling og diffus stråling) har en gennemsnitsværdi på 118 kcal/cm2 og har i de varme måneder (april-september) en værdi på 100 kcal/cm2, hvilket giver vinstokkene det, de har brug for til deres fotosyntetiske metaboliske processer.

Der er 292 solskinsdage om året, og de fleste sorte druesorter har brug for en masse sol, hvilket betyder, at områdets gunstige forhold gør det muligt at producere meget veldefinerede vine.

Nedbøren klassificeres som 608 mm isohyet i henhold til målinger ved vejrstationen i Recaș i perioden 1949-1995.

Der er år, hvor Syrah/Shiraz kan nå et kvalitetsniveau, der svarer til vinene fra Barossa Valley i Australien, udelukkende takket være kombinationen af varm luft og lav luftfugtighed.

Recaș-Petrovaselo-forbjergene har en højde på 135-180 m og deles af flodnettet i Lipovabakkerne (Dealurile Lipovei), som er et andet vindyrkningsområde. De landformer, som dette hydrografiske netværk skaber, omfatter interfluviale sletter med mikrofordybninger, der er afgrænset af stejle skråninger, og dale med varierende dybde, som er sumpede eller periodisk oversvømmet.

Skråningernes profil er generelt glat og har meget sjældent blandede landformer, hvilket skyldes meget gamle og nu stabiliserede jordskred. De terrasseopdelte Recaș-Izvin-bakker ligger på en forgrening til Begaflodbredden langs lavsletten ved Timișfloden. Den danner et fladt, terrasseopdelt plateau med sine grænser, der ikke er afgrænset af relieffer.

Værdien af områder med skeletjord udnyttes ved hjælp af sorten Negru de Drăgășani, og jordbundsforholdene her ligner forholdene i Karpaternes forbjerge, hvor sorten blev skabt af rumænske vindyrkningsforskere.

Menneskelige faktorer

De agrotekniske metoder, forvaltningen af vinstokstrukturen og fastlæggelsen af den teknologiske modenhed til at høste druer til fremstilling af basisvine til mousserende vine med den beskyttede oprindelsesbetegnelse »Recaș« gør, sammen med de drueegenskaber, der opnås på vinmarken og under forarbejdningen, dette til en enestående vin, som har sin egen personlighed, og som er let at identificere på markedet, ikke blot på grund af etiketten, men også på grund af dens smag og duft.

For at fastlægge den teknologiske modenhed til druehøsten måles gennemsnitsprøver af 1 000 druer for massefylde, frømodningsstadiet kontrolleres, og niveauet af akkumuleret sukker bestemmes i forhold til syreindholdet. Denne sammenhæng påvirker og sikrer et afbalanceret syreindhold, navnlig i vine med friske og blomsteragtige egenskaber.

Producenterne vælger omhyggeligt sorterne til mousserende kvalitetsvin i høst- eller forbehandlingsstadiet for at lade disse sorters aromaer komme til udtryk, bevare balancen mellem aromaerne og opnå et fint brus. Nogle sorter (såsom Chardonnay) har et stort potentiale for aromatisk udvikling til mousserende kvalitetsvin, da de normalt høstes tidligt, hvilket betyder, at aromaerne er fint afgrænsede, delikate og mindre kraftige, og at den mellemhøje syrlighed og navnlig de friske aromaer i disse mousserende kvalitetsvine bevares, såvel som en afbalanceret eftersmag.

Tilknytning til det afgrænsede område

Produktoplysninger

Rødvine dyrket på jernholdig jord har en kraftig rød farve, er ekstremt fine og har en enestående personlighed.

Vinene er ensartede og viser gradvist deres kvaliteter. Hvad smagen angår, bekræfter vinen ikke blot sine aromaer, men forstærker dem også, hvilket giver en fyldig, bestemt og næsten fed fornemmelse, når den drikkes.

Det første smagsindtryk er et stærkt indtryk af frugt, og vinen udvikler sig med tiden fra noter af små skovfrugter (vilde jordbær og hindbær) for rødvinenes vedkommende til blomsternoter af lind, akacie og hyldeblomst for hvidvinenes vedkommende. Den dækker en lang række mellemnoter, som blander sig med mineralske indtryk af kold basalt kombineret med en behagelig syrlighed, og alt dette flyder sammen i en harmonisk enhed, uden at aromapaletten bliver opdelt i sine enkelte komponenter. Eftersmagen er unik, meget langvarig og kompleks. Det er vanskeligt at sammenligne den med nogen anden vin.

De stille hvidvine er også kraftfulde og fede, og de har lette strejf af vinblomster, hyldeblomst, frugtsmag og markante aromaer af grønne æbler, frisk smør og honning, når de er lagret en smule. Deres typiske naturlige finhed underbygges af syreindholdet, som skyldes det lavtliggende dalområde, hvor de dyrkes, og eftersmagen har noter af akaciebikage og lind.

Rødvinene har aromaer af blomme, solbær og hindbær, en let snerpende karakter og med alderen en tiltalende bouquet med ensartede noter af mynte og kaffe, snerpende og afbalancerede tanniner samt lette strejf af vanilje ved fadlagring.

Mens rumænske sorter som Fetească Albă, Tămâioasă Românească og Negru de Drăgășani fremhæver Recașvinenes terroir, understreger sorterne Viognier og Traminer Roz kompleksiteten i de primære aromaer, som er typiske for Recașvinene, og giver sorten Alicante Bouschet den rolle at fremhæve den intense farve i rødvinene, som er i særklasse. Sorten Cabernet Franc, som giver fine, elegante og komplekse vine, fortsætter naturligvis med at fremhæve de typiske elementer i vinfremstillingen i det vestlige vindyrkningsområde Recaș.

Mousserende kvalitetsvine med betegnelsen Recaș adskiller sig fra mousserende kvalitetsvine, der er fremstillet af de samme sorter og stammer fra andre geografiske områder, netop fordi basisvinen til de mousserende vine er fremstillet af druer, som er dyrket og høstet ved den teknologiske modenhed i Recașområdet. Alle egenskaberne ved druerne fra det geografiske område Recaș påvirkes af områdets ønoklima og de menneskelige faktorer, der er til stede i området. De agrotekniske metoder, forvaltningen af vinstokstrukturen og fastlæggelsen af den teknologiske modenhed til at høste druer til fremstilling af basisvine til mousserende vine med den beskyttede oprindelsesbetegnelse »Recaș« gør, sammen med de drueegenskaber, der opnås på vinmarken og under forarbejdningen, dette til en enestående vin, som har sin egen personlighed, og som er let at identificere på markedet, ikke blot på grund af etiketten, men også på grund af dens smag og duft.

Årsagssammenhæng

Området er kendetegnet ved advektion af fugtige sydvestlige og nordvestlige vinde og modvind, som er lidt højere end i resten af landet, og som fører til en hurtig skydannelse, når vejrfronterne med nedbør kommer ind fra Centraleuropa. De lange, varme efterår fremmer dannelsen af antocyaniner i skindet på druer af sorterne Syrah/Shiraz, Negru de Drăgășani og Cabernet Franc.

Recașområdets topografi omfatter brede dale, hvor morgentåge er almindelig i juli måned på grund af det brede temperaturinterval. Jordens dybde og tekstur på de lavere skråninger har en særlig indflydelse på udbyttemængderne. Vinstokkene er tilbøjelige til at udvikle deres rodsystem, hvilket forlænger perioden med aktiv rodvækst til skade for akkumuleringen af sukker i druerne. Skiftet mellem høje dagtemperaturer og lave nattemperaturer (temperaturområde) har indflydelse på sammensætningen af cellevæskerne i druerne, sænker pH-værdien og øger dermed syreindholdet.

De høje temperaturer og nedbøren i den første del af modningsfasen (de sidste 10 dage i juli) er afgørende for at nå det forhold mellem syre, pH-værdi, aromaer og sukker, der er nødvendigt for, at høsten egner sig til mousserende kvalitetsvin.

Ler- og kalkholdig jord har en langt bedre vandbindingskoefficient og dræning end sandjord. Den dybe jord i Recaș gør det lettere for druerne at akkumulere de flygtige stoffer, der skaber den aromatiske kompleksitet i basisvinene, som anvendes til at fremstille mousserende kvalitetsvine med beskyttet oprindelsesbetegnelse. Det tager også længere tid at opvarme denne type jord, og druerne modner meget langsommere, hvilket betyder, at høstperioden for mousserende kvalitetsvine er længere end på andre vinmarker.

De sorter, der anvendes til store høstmængder, beskæres omhyggeligt med henblik på frugtsætning, og kronerne på vinstokstrukturen beskæres for at opnå en høst inden for de parametre, der er nødvendige til fremstilling af mousserende kvalitetsvin.

Vindyrkningsområdet, hvor man dyrker de druer, der anvendes som råvare til mousserende kvalitetsvine med den beskyttede oprindelsesbetegnelse »Recaș«, er bakket og brydes af dale. Bredden af disse dale, der bryder bakkerne, går fra 10 m og op til 450 m, og de åbner sig generelt mod nordøst eller sydvest, hvilket giver en god eksponering for solen på de meget lette skråninger. Med tiden har disse dale udviklet sig til et system, hvor nedbørsvand ledes væk under kraftig regn eller snesmeltning. Den hyppige forekomst af disse naturlige kanaler og konsoliderede eller ikkekonsoliderede slugter bidrager — sammen med de metamorfe bjergarters forskelligartethed — til kompleksiteten i det mikrorelieflandskab, der er specifikt for det afgrænsede område for den beskyttede oprindelsesbetegnelse »Recaș«.

Under disse omstændigheder finder dyrkningen og modningen af druerne sted under aerohydriske forhold, der er gunstige for udviklingen af det mellemhøje (og nogle steder endda høje) syreindhold, som er påkrævet for at fremstille den basisvin, der er nødvendig for fremstillingen af mousserende kvalitetsvin. De hvide sorter Tămâioasă Românească, Traminer Roz og Viognier egner sig særdeles godt til de kølige morgener ved foden af disse skråninger i dalene kombineret med en tåge, der fremmer en god balance mellem syreindhold, sukker og aromatiske forbindelser.

For at kunne fremstille mousserende kvalitetsvin høster mange vinavlere fra området med oprindelsesbetegnelsen »Recaș« druerne om natten med henblik på at reducere varigheden af den teknologiske forarbejdning ved at forhindre massen af høstede druer i at blive afkølet. Dette efterfølges af en hurtig og forsigtig behandling af blandingen af most og presserester for at undgå en reduktion af de næringsstoffer, der er nødvendige for gæringen. Nogle producenter anvender også bestemte kældre til lagring. Disse kældre blev bygget for mange år siden, men er blevet vedligeholdt og bragt til et optimalt fungerende niveau. De sikrer et optimalt opbevaringsklima for vinene, så de bevarer deres friskhed (som især udvikles i de mousserende hvidvine) i længere tid, men fremmer også modningen (i kældrene findes der opbevaringsstativer, hvor flaskerne vender med bunden opad, til fremstilling af mousserende kvalitetsvin).

Beskæring af vinstokstrukturen sker også ved hjælp af grønne operationer/foranstaltninger (enkelt eller dobbelt Guyot-beskæring eller Guyot Poussard-beskæring, alt afhængigt af vinmarkens placering på skråningen og af sortens specifikke frugtdannelse, valg af en halvhøj, delvist eller fuldt mekanisk metode til trimning af vinstokkene, fjernelse af skud fra stilken for at kontrollere ukrudt mellem rækkerne ved hjælp af slåning, mobilisering af jorden med en bestemt type kultivatormaskine, som fjerner sterile skud for at fremme afgrødens vækst/modning (f.eks. når der er tale om Chardonnay) og afnipning af skud, før de blomstrer, for at fremme frugtsætningen med en meget højere procentdel, en øget gennemsnitlig klasemasse og et øget udbytte pr. arealenhed for sorter som Fetească Regală, Pinot Noir eller Muscat Ottonel).

9. Andre specifikke betingelser (emballering, mærkning, andre krav)

Betingelser for afsætningen

Retsgrundlag:

National lovgivning

Type yderligere betingelse:

Supplerende bestemmelser vedrørende mærkning

Beskrivelse af betingelsen:

Produktspecifikationen (mærkningsbetingelserne) er blevet suppleret for den nyindførte vinkategori (mousserende kvalitetsvin) ved hjælp af en fakultativ angivelse af de specifikke teknologier, der anvendes til fremstilling af denne vinkategori, eftersom de har indflydelse på forbrugernes opfattelse af mousserende Recașvin, idet de leder tankerne hen på den beskyttede oprindelsesbetegnelses omdømme.

link til produktspecifikationen

http://onvpv.ro/sites/default/files/caiet_de_sarcini_doc_recas_cf_notific_2068_17.09.2019_la_cererea_1351_16.06.2017_cf_notific_798_21.04.2020_no_track_changes.pdf

(1) EUT L 347 af 20.12.2013, s. 671.